เตือนประกันภัยไทยระวังเจอสมองไหล
ต่างชาติเตือนประกันไทยระวังสมองไหลหลังเปิดเออีซี
23 ต.ค. 2557

ต่างชาติเตือนประกันไทยระวังสมองไหลหลังเปิดเออีซี 
นายอลัน เมอร์เทน ผู้อำนวยการ ด้านการให้คำปรึกษาและการปฏิบัติการด้านธุรกิจประกัน ประจำภูมิภาคเอเชียแปซิฟิก บริษัท ทาวเวอร์ส วัทสัน บริษัทที่ปรึกษาการพัฒนาและวางกลยุทธ์ด้านบุคลากร คำปรึกษาด้านการประกันชีวิต เปิดเผยว่า สิ่งที่น่าเป็นห่วงสำหรับธุรกิจประกันภัยไทย คือ การขาดแคลนบุคลากรด้านนักคณิตศาสตร์ประกันภัย เพราะมีจำนวนน้อยและการผลิตต้องใช้เวลา
ทั้งนี้ บริษัทประกันชีวิตและบริษัทประกันวินาศภัยต้องเตรียมแผนรองรับหลังจากการเปิดเขตเศรษฐกิจอาเซียนหรือเออีซี ในปี 2558 ในการดึงมืออาชีพจากต่างประเทศเข้ามาร่วมงาน เพื่ออาศัยความเชี่ยวชาญของกลุ่มคนเหล่านั้นมาร่วมขยายตลาดที่มีขนาดกว้างขึ้น
ขณะเดียวกันต้องหาวิธีป้องกันนักคณิตศาสตร์ประกันภัยที่มีอยู่ไม่ให้ไหลไปทำงานต่างประเทศ เพราะเชื่อว่าบริษัทข้ามชาติที่ไปเปิดธุรกิจในประเทศเพื่อนบ้าน จะดึงบุคลากรไทยไปร่วมงานด้วย
นอกจากนี้ ปัจจุบันการซื้อประกันผ่านธนาคารได้รับความนิยมสูงและเติบโตรวดเร็ว ผู้ประกอบการจะต้องปรับตัว ทำให้ลูกค้าจดจำชื่อของบริษัทหรือแบรนด์และส่งสารให้ลูกค้ารับรู้ถึงบริการ รวมทั้งหาช่องทางการจัดจำหน่ายที่หลากหลาย สอดคล้องกับการใช้ชีวิตประจำวันของลูกค้าที่เปลี่ยนแปลงไปมาก เพื่อให้ลูกค้าที่จะซื้อประกันในอนาคต จะได้นึกถึงบริษัทเป็นอันดับแรก